Verdens dårligste landslag: 20 år uten seier
San Marino fikk sin første uavgjorte kamp siden 2022 - men håpet om seier brast. Det kunne ha blitt San Marinos andre seier i landslagets historie - og den første på 20 år - da de møtte Saint Kitts og Nevis søndag. Men i stedet ble det uavgjort kamp nummer ti noen gang. Landet som er rangert som nummer 210 av 210 på FIFA-rankingen måtte nøye seg med 0–0 mot den karibiske øystaten. San Marinos eneste seier kom mot Liechtenstein i april 2004 (1–0). Det betyr at det kommer til å gå minst 20 år uten seier. Riktignok var San Marino nær ved å ryste Danmark i EM-kvalifiseringen sist høst, men det endte med 1–2-tap. Saint Kitts og Nevis vant 3–1 da lagene møttes for noen dager  siden. San Marino håpet på revansj, men de klarte ikke å få inn mål. Mens Saint Kitts og Nevis har en befolkning på 47.600, har San Marino nær 33.600 innbyggere. San Marino ligger i Appenninene og er omsluttet av Italia på alle kanter. Den er Europas tredje minste stat etter areal og nest minst etter folketall.  En legendarisk seier i norsk fotball var da Egil Olsen tidlig i sin karriere som landslagstrener ledet Norge til 10–0 seier over San Marino høsten 1992. Det er Norges største landslagsseier i «moderne tid». PS: San Marino er dårligst av de 210 rangerte landene. Eritrea er ikke rangert hos FIFA.
San Marino spilte uavgjort mot Saint Kitts og Nevis San Marino fikk ikke sin første seier på 20 år De ligger sist på FIFA-rankingen (210 av 210) Kampen endte 0-0, San Marinos 10. uavgjorte kamp San Marinos eneste seier kom i 2004 mot Liechtenstein